KOMMISSIONENS BESLUTNING af 9. februar 1996 om bemyndigelse af medlemsstaterne til midlertidigt at træffe supplerende foranstaltninger mod spredning af Thrips palmi Karny, for så vidt angår Nederlandene (96/153/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i medlemsstaterne af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 95/66/EF (2), særlig artikel 15, stk. 3, og

ud fra følgende betragtninger:

Hvis en medlemsstat mener, at der er overhængende risiko for indslæbning på dens område fra en anden medlemsstat af Thrips palmi Karny, kan den midlertidigt træffe alle nødvendige supplerende foranstaltninger til at beskytte sig mod denne risiko;

den 19. juni 1995 underrettede Nederlandene de øvrige medlemsstater og Kommissionen om, at der i bestemte planteskoler, der producerer prydplanter af Ficus, er konstateret forekomst af Thrips palmi; af yderligere rapporter fra Nederlandene fremgik det, at flere planteskoler udviste smitte med Thrips palmi; Nederlandene meddelte dog de øvrige medlemsstater og Kommissionen, at smitten var udryddet;

på grundlag af de ovennævnte oplysninger fra Nederlandene vedtog Sverige og Danmark henholdsvis den 27. oktober og den 13. november 1995 visse supplerende foranstaltninger gældende for Ficus-planter fra Nederlandene for at øge beskyttelsen mod indslæbning af Thrips palmi fra Nederlandene;

disse supplerende foranstaltninger omfatter særlige undersøgelses- og behandlingskrav;

det har endnu ikke været muligt at identificere smittekilden i Nederlandene;

det er derfor berettiget, at medlemsstaterne vedtager supplerende foranstaltninger for at beskytte sig mod denne risiko;

de supplerende foranstaltninger, der er vedtaget eller er ved at blive vedtaget af de ovennævnte medlemsstater, bør bringes på linje med EF's beskyttelsesforanstaltninger;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. For planter af Ficus L. sørger Nederlandene indtil den 30. september 1996 for, at betingelserne i stk. 2 opfyldes, hvis planter af Ficus L. til udplantning, dog ikke frø, fra Nederlandene skal flyttes til andre medlemsstater og inden for Nederlandene.

2. Med henblik på stk. 1 skal følgende betingelser opfyldes:

a) For planter af Ficus L. til udplantning, dog ikke frø, gælder følgende:

aa) - de skal være dyrket i planteskoler, der er officielt registreret i henhold til Kommissionens direktiv 92/90/EØF (3), og

- enten være opbevaret, dyrket eller produceret i mindst to måneder på et enkelt produktionssted, og dette produktionssted skal være fundet fri for Thrips palmi ved begge de officielle kontroller, der er gennemført mindst to gange om måneden i de sidste to måneder før flytningen fra produktionsstedet, og ved inspektionsprocedurer, der er gennemført i nævnte periode, eller

enten være opbevaret, dyrket eller produceret i mindst en måned på et enkelt produktionssted og have været underkastet egnet behandling til at sikre, at de er fri for Thrips palmi, og dette produktionssted skal derefter være fundet fri for Thrips palmi ved begge de officielle kontroller, der er gennemført mindst to gange om måneden i den sidste måned før flytningen fra produktionsstedet, og ved inspektionsprocedurer, der er gennemført i nævnte periode

ab) når der flyttes fra produktionsstedet, skal de ledsages af et plantepas, der er udarbejdet og udstedt i overensstemmelse med Kommissionens direktiv 92/105/EØF (4).

b) uden at det berører kravet om underretning i artikel 15 i direktiv 77/93/EØF, giver Nederlandene Kommissionen og de øvrige medlemsstater udførlige oplysninger om de produktionssteder, for hvis vedkommende der er bekræftet smitte, så snart smitten bekræftes.

Artikel 2

1. Andre medlemsstater end Nederlandene skal sikre, at planter af Ficus L. til udplantning, dog ikke frø, der er dyrket i deres eget land, ledsages af et dokument, der angiver oprindelseslandet, når de skal flyttes fra produktionsstedet.

2. Bestemmelsesmedlemsstaterne:

- kan lade sendinger af planter af Ficus L. til udplantning, dog ikke frø, fra Nederlandene underkaste kontrol

- kan tage yderligere passende skridt til at gennemføre officiel overvågning, når det gælder planter af Ficus L. til udplantning, dog ikke frø, fra Nederlandene, der flyttes til deres område.

Artikel 3

Medlemsstaterne foretager officielle undersøgelser for Thrips palmi.

Den undersøgelse, der foretages i Nederlandene efter første afsnit, skal overvåges af de i artikel 19a i direktiv 77/93/EØF omhandlede eksperter efter den deri fastsatte procedure. Senest den 1. maj 1996 forelægges der en første rapport om resultaterne af den i Nederlandene gennemførte undersøgelse og den nævnte overvågning for de øvrige medlemsstater og Kommissionen.

Resultaterne af og detaljerne i de i første afsnit omhandlede undersøgelser meddeles de øvrige medlemsstater og Kommissionen senest den 1. juli 1996.

Artikel 4

Medlemsstaterne tilpasser de foranstaltninger, som de har vedtaget for at beskytte sig mod indslæbning og spredning af Thrips palmi, for at bringe dem i overensstemmelse med artikel 1 og 2.

Artikel 5

Denne beslutning er rettet til medlemsstaterne.

Udfærdiget i Bruxelles, den 9. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 308 af 21. 12. 1995, s. 77.

(3) EFT nr. L 344 af 26. 11. 1992, s. 38.

(4) EFT nr. L 4 af 8. 1. 1993, s. 22.